TYSK4120: Die deutsche Sprache im 19. und 20. Jahrhundert – Sensorveiledning

Emnebeskrivelse: <https://www.uio.no/studier/emner/hf/ilos/TYSK4120/>

Emnet er et masteremne i tysk språk der vi leste og analyserte (utdrag fra) en rekke tyskspråklige tekster fra 1800- og tidlig 1900-tallet (tekstene ligger i Canvas). Så langt det var mulig leste vi tekstene i deres originalversjon, den viktigste kilden var ‘Deutsches Textarchiv’ (<http://www.deutschestextarchiv.de/>). Tekstene ble analysert under ulike aspekter som (orto-)grafi, morfologi, ordforråd/orddannelse, syntaks, ‘stil’/retorikk og tekststruktur.

Vurderingsformen på emnet er en semesteroppgave på 8-10 sider. Studenten velger sitt tema i samråd med læreren. I løpet av semesteret må studenten holde et foredrag om sitt tema som etterfølges av en plenumsdiskusjon. Studentene har fått tilgang til grunnleggende faglitteratur i Canvas. Når en student ønsker det, kan vedkommende få personlig veiledning av læreren.

I semesteroppgaven skal studenten ta for seg tre tekster/tekstutdrag på et samlet omfang på ca. 40-50 sider. Minst én av disse tekstene skal ikke ha blitt behandlet i undervisningen. Studentene står ganske fritt til å velge temabehandling og fremgangsmåte, men oppgaven skal ha en felles tematisk eller språklig-grammatikalsk ramme.

Semesteroppgaven må skrives på tysk og skal oppfylle kravene til en vitenskapelig tekst, med en strukturert oppbygning og argumentasjon, god og riktig bruk av kilder og referanser samt en litteraturliste. Oppgaven skal vise en god vurderingsevne og være konkluderende. Studentens språkføring og språkkompetanse går inn i karaktergivningen.